Debbie Flintoff-King

Debra Lee ”Debbie” Flintoff-King (s. 20. huhtikuuta 1960 Melbourne) on australialainen 400 metrin aitajuoksija, lajin olympiavoittaja vuodelta 1988.

Flintoff-King saavutti ensimmäisen arvokilpailumitalinsa Kansainyhteisön kisoissa 1982, kun hän voitti 400 metrin aitajuoksun ajalla 55,89. Helsingin MM-kilpailuissa 1983 hän karsiutui välierissä ajalla 56,63. Los Angelesin olympialaisissa 1984 hän sijoittui kuudenneksi ajalla 56,21. Vuonna 1986 hän voitti sekä 400 metrin sileän että aitamatkan ajoilla 51,29 ja 54,94 Kansainyhteisön kisoissa Edinburghissa. Seuraavana vuonna hän voitti molempien lajien Grand Prix -mestaruuden ja saavutti aitajuoksussa Rooman MM-kilpailuissa hopeaa ajalla 54,19.

Soulin olympialaisissa 1988 Flintoff-King voitti kultaa 400 metrin aitajuoksussa ajalla 53,17 siitä huolimatta, että oli vain pari viikkoa aiemmin kuullut sisarensa Noelinen kuolemasta.

Flintoff-King oli yksi vuoden 2000 olympialaisten avajaisissa olympiatulta Sydneyn stadionilla kantaneista viestinviejistä ja toi soihdun olympiatulen varsinaiselle sytyttäjälle Cathy Freemanille.

Lähteet 

Australialaiset 400 metrin aitajuoksijat
Australialaiset olympiavoittajat
Vuonna 1960 syntyneet
Elävät henkilöt